সহ-সম্পাদক: আপনি কবে থেকে উইকিপিডিয়ায় আছেন এবং কি কারণে এখানে যোগ দিতে আগ্রহী হলেন?  নাহিয়ান: আমি ২০১৮ সাল থেকে সক্রিয়ভাবে উইকিপিডিয়ার সঙ্গে যুক্ত রয়েছি। যদিও এর আগেও আমি উইকিপিডিয়ার একজন নিয়মিত পাঠক ছিলাম, তবে সম্পাদক হিসেবে আমার যাত্রা শুরু হয় ২০১৮ সালের সেপ্টেম্বরে। সেই সময় একজন বিশিষ্ট ব্যক্তির বিষয়ে বাংলা উইকিপিডিয়ায় তথ্য অনুসন্ধান করেও কোনো নিবন্ধ খুঁজে না পেয়ে তাঁর বিষয়ে লিখতে আগ্রহী হয়ে উঠি। নবাগত হলেও সম্পাদনার পূর্বে উইকিপিডিয়ার নীতিমালা পর্যালোচনা করে বুঝতে পারি যে তিনি বিশ্বকোষে অন্তর্ভুক্তির জন্য যথেষ্ট উল্লেখযোগ্য। এরপর আমি তাঁর নিবন্ধ তৈরি করি, যা আমার উইকিপিডিয়া সম্পাদনার প্রথম অভিজ্ঞতা ছিল। সেখান থেকেই আমার উইকিপিডিয়া যাত্রা শুরু হয়।  সহ-সম্পাদক: পাঠকদের জন্য সেই ব্যক্তির নাম বলা যাবে যার নিবন্ধ লিখে আপনার উইকিপিডিয়ায় হাতেখড়ি?  নাহিয়ান: "কানু বন্দ্যোপাধ্যায়", তিনি সত্যজিৎ রায় পরিচালিত পথের পাঁচালী চলচ্চিত্রের একজন অভিনেতা ছিলেন। আনাড়ী হাতে প্রথম নিবন্ধ (অনিবন্ধিত সম্পাদক হিসেবে আইপি থেকে) তৈরি করেছিলাম। অভিজ্ঞ সম্পাদক ও বাংলা উইকিপিডিয়া প্রশাসক আফতাবুজ্জামান ভাই আমার তৈরিকৃত প্রথম নিবন্ধ সম্প্রসারণে সহযোগিতা করেছিলেন।  সহ-সম্পাদক: আচ্ছা। উইকিপিডিয়ায় আপনার আগ্রহের ক্ষেত্রগুলো কি কি? অর্থাৎ উইকিপিডিয়ায় আপনি কোন কোন বিষয় নিয়ে কাজ করতে বেশি পছন্দ করেন বা অধিকাংশ সময় করে থাকেন?  নাহিয়ান: বাংলা উইকিপিডিয়ায় অবদান রাখার দীর্ঘ যাত্রায় সময়ের সঙ্গে আমার আগ্রহের ক্ষেত্রগুলোর পরিবর্তন লক্ষ্য করেছি। আমার প্রথম নিবন্ধটি ছিল জীবনী ও চলচ্চিত্র বিষয়ক, যা এখনও আমার সম্পাদনার প্রিয় ক্ষেত্র। শুরুর দিকে খাদ্য, রাজনীতি, সাম্প্রতিক ঘটনা ও জীবনীসহ বিভিন্ন বিষয়ে নিবন্ধ তৈরি করেছি। এছাড়া বাংলাদেশের অধিকাংশ পৌরসভার নিবন্ধ তৈরিতেও ভূমিকা রেখেছি। বর্তমানে আমি মূলত জীবনী, চলচ্চিত্র ও রাজনীতি বিষয়ক নিবন্ধ তৈরি ও মানোন্নয়নের পাশাপাশি সাম্প্রতিক পরিবর্তন পাতায় টহল দিতে আগ্রহী। নবাগতদের সহযোগিতা, বাংলা উইকিপিডিয়ায় অনুপস্থিত বিষয়শ্রেণী ও টেমপ্লেট তৈরি এবং আগে থেকেই তৈরি পাতাগুলো সংশোধনেও ভূমিকা রাখছি। নতুন পাতায় বিষয়শ্রেণী যোগ, সেগুলোর উইকিউপাত্তে সংযোগ, বানান সংশোধনসহ বিবিধ অসম্পূর্ণ কাজ সম্পূর্ণ করাই এখন আমার প্রধান লক্ষ্য। উইকিপিডিয়ায় এই নিরন্তর অবদান রাখার মাধ্যমে জ্ঞানভাণ্ডার সমৃদ্ধ করতে পারাই আমার সন্তুষ্টির প্রধান উৎস।  সহ-সম্পাদক: আপনার মতে আপনার সৃষ্ট নিবন্ধগুলোর মধ্যে কোন নিবন্ধকে সেরা হিসেবে এগিয়ে রাখবেন এবং কেন? একইসাথে আপনার তৈরি নয় কিন্তু আপনি সম্প্রসারণ করেছেন এমন সব নিবন্ধগুলোর মধ্যে কোনটি সেরা মনে করছেন? পাশাপাশি অনূদিত নিবন্ধের মধ্যে কোনটি তৈরির জন্য আজও গর্ব করতে পারবেন বলে মনে করেন?  নাহিয়ান: সত্যি বলতে, নির্দিষ্ট কোন নিবন্ধের নাম উল্লেখ করা কঠিন। শুরুতে আমার তৈরিকৃত নিবন্ধে বেশ কিছু ভুল-ত্রুটি থেকে যেত, যা অভিজ্ঞতার অভাবের জন্য স্বাভাবিক। তবে সময়ের সঙ্গে নতুন অনেককিছুই শিখেছি এবং সম্পাদনায় মানোন্নয়নের মাধ্যমে সামনে এগিয়ে যেতে পেরেছি। এখন নিবন্ধের সংখ্যা বৃদ্ধির চেয়ে গুণগত মানে বেশি গুরুত্ব দিই। প্রতিটি নিবন্ধে যথাসম্ভব নিখুঁত অনুবাদ ও তথ্য উপস্থাপন নিশ্চিত করার চেষ্টা করি। যান্ত্রিক অনুবাদ এড়িয়ে চলার পাশাপাশি ভাষার প্রাঞ্জলতা বজায় রাখতে মনোযোগী থাকি। আমি মনে করি, এভাবে নিবন্ধগুলি তৈরি করতে পারা আমার জন্য এক ধরনের গর্বের বিষয়।  সহ-সম্পাদক: এখন বলুন, উইকিপিডিয়া নিয়ে আপনার ভবিষ্যত পরিকল্পনা কি?  নাহিয়ান: ভবিষ্যতে উইকিপিডিয়ায় আরও গঠনমূলক অবদান রাখার ইচ্ছা রয়েছে। বিশেষত বাংলা ভাষার নিবন্ধ সমৃদ্ধ করা এবং তথ্যবহুল, নির্ভুল ও প্রাঞ্জল নিবন্ধ তৈরি করার দিকে মনোযোগী থাকতে চাই। নতুন বিষয়বস্তু তৈরি করা, পুরোনো নিবন্ধ হালনাগাদ করা এবং উইকিপিডিয়া সম্প্রদায়ের সঙ্গে সহযোগিতা বৃদ্ধি করাও পরিকল্পনার মধ্যে রয়েছে। এছাড়াও যাদের উইকিপিডিয়ায় অবদান রাখার আগ্রহ রয়েছে, তাদের সহযোগিতা ও পরামর্শ দিয়ে উদ্বুদ্ধ করতে চাই।  সহ-সম্পাদক: উইকিপিডিয়া তো ক্রমশঃ বদলাচ্ছে। আপনি যখন প্রথম উইকিপিডিয়ায় এসেছিলেন সেই উইকিপিডিয়ার সাথে বর্তমান উইকিপিডিয়ার কোন তফাত দেখতে পান? সেই অনুযায়ী আমাদের কর্মতৎপরতায় কিরকম পরিবর্তন আনা উচিত?  নাহিয়ান: আমি যখন প্রথম উইকিপিডিয়ায় যুক্ত হই, তখন নিবন্ধের সংখ্যা ও তথ্যের বিস্তৃতি তুলনামূলক সীমিত ছিল। অনেক বিষয়ের ওপর মানসম্মত ও বিশদ নিবন্ধের অভাব অনুভূত হতো। সেই সময় অনেক ব্যবহারকারীই নবীন ছিলেন এবং সম্পাদনা নীতিমালা বা মানদণ্ড সম্পর্কে তাদের ধারণাও সীমিত ছিল। কিন্তু সময়ের সঙ্গে সঙ্গে উইকিপিডিয়া সমৃদ্ধ হয়েছে— নতুন প্রযুক্তি, উন্নত সম্পাদনা সরঞ্জাম এবং অভিজ্ঞ সম্পাদকদের নিরবিচ্ছিন্ন প্রচেষ্টায় এটি আরও পরিপূর্ণ ও মানসম্মত হয়ে উঠেছে। বর্তমান পরিস্থিতিতে তথ্য যাচাই ও নির্ভুল সূত্র প্রদানের গুরুত্ব বেড়েছে। পাশাপাশি মানসম্মত ভাষার ব্যবহার এবং প্রাসঙ্গিক বিষয়বস্তু উপস্থাপনও অত্যন্ত গুরুত্বপূর্ণ। নতুন ব্যবহারকারীদের যথাযথ সহযোগিতা প্রদানের উদ্যোগ নিয়ে তাদের দক্ষতা বৃদ্ধির মাধ্যমে উইকিপিডিয়ার গুণগত মান নিশ্চিত করা জরুরি।  সহ-সম্পাদক: আচ্ছা ব্যবহারকারীদের সংখ্যা তো বাড়ছে। এর পাশাপাশি কিন্তু মানুষের উইকিপিডিয়ার প্রতি আগ্রহ বাড়ছে। যখন প্রথম ইন্টারনেট জগতে উইকিপিডিয়া সম্পর্কে জেনেছিলেন তখন কি মনে হয়েছিল উইকিপিডিয়া এমন একটি পর্যায়ে আসবে?  নাহিয়ান: আমি আলোচনা শুরুতে উল্লেখ করেছিলাম যে, ২০১৮ সাল থেকে উইকিপিডিয়ার সাথে সম্পাদক হিসেবে যুক্ত থাকলেও, এর সাথে আমার পরিচয় পাঠক হিসেবে অনেক আগেই হয়েছিল। পাঠক হিসেবে উইকিপিডিয়া ব্যবহারের এক পর্যায়ে আমি নিজেও অবদান রাখতে আগ্রহী হয়ে উঠি। আমার মতো হয়তো অনেক ব্যবহারকারীই প্রথমে পাঠক হিসেবে উইকিপিডিয়ার সাথে পরিচিত হয়েছেন এবং ভবিষ্যতেও হবেন। কারণ, এখানে প্রয়োজনীয় ও নির্ভরযোগ্য তথ্য পাওয়া যায়, এবং তথ্যসূত্রের মাধ্যমে যাচাইকৃত তথ্যের ভাণ্ডার উইকিপিডিয়াকে একটি বিশ্বস্ত উৎস হিসেবে প্রতিষ্ঠিত করেছে। এটি একটি মুক্ত বিশ্বকোষ, যেখানে প্রায় সকল প্রকার প্রয়োজনীয় তথ্য সহজে পাওয়া যায়। তাই আমি সবসময় কামনা করতাম উইকিপিডিয়া আরও সমৃদ্ধ হোক, এবং আমি বিশ্বাস করি, উইকিপিডিয়ার অগ্রগতি ভবিষ্যতেও অব্যাহত থাকবে।  সহ-সম্পাদক: ধরা যাক, আপনাকে ২৪ ঘন্টার জন্য উইকিপিডিয়ার মালিকানা দেওয়া হলো। তো এই সময়ের মধ্যে আপনি উইকিপিডিয়ার যেকোন কিছু ইচ্ছামত পরিবর্তন করতে পারবেন বা যেকোন কিছু তৈরি বা আয়োজন করতে পারবেন? এই ২৪ ঘন্টায় আপনি কি করবেন?  নাহিয়ান: যদিও এটি কেবল আমার কল্পনায় সম্ভব, তবে আলোচনার খাতিরে যদি মেনে নিই যে আমাকে ২৪ ঘণ্টার জন্য উইকিপিডিয়ার মালিকানা দেওয়া হয়েছে, তাহলে আমি প্রথমে উইকিপিডিয়ার উন্নয়ন ও ব্যবহারকারীদের অভিজ্ঞতা বৃদ্ধি করার জন্য কাজ শুরু করব। প্রথমে, উইকিপিডিয়ার বিভিন্ন ভাষার নিবন্ধের মান বৃদ্ধি এবং ভাষাগত বৈচিত্র্য আরও সমৃদ্ধ করার দিকে মনোযোগ দেব, বিশেষত বাংলা উইকিপিডিয়ার ওপর বেশি জোর দেব। এছাড়া, নতুন ব্যবহারকারীদের জন্য একটি প্রশিক্ষণ কর্মসূচির ব্যবস্থা করব, যাতে তারা সহজেই সম্পাদনা নীতিমালা ও তথ্য যাচাইয়ের পদ্ধতি শিখে গঠনমূলক অবদান রাখতে পারে। নিবন্ধগুলোর গুণগত মান উন্নত করার লক্ষ্যে প্রয়োজনীয় পর্যালোচনা ব্যবস্থা তৈরি করব, যা তথ্যের সঠিকতা এবং প্রাসঙ্গিকতা নিশ্চিত করবে। এছাড়া, নিবন্ধগুলোর ভাষা আরও প্রাঞ্জল ও পাঠকবান্ধব করার লক্ষ্যে একটি নতুন ভাষা পরিমার্জনা পদ্ধতি চালু করব, যাতে এটি আরও বৃহত্তর পাঠকশ্রেণীর কাছে পৌঁছাতে পারে।  সহ-সম্পাদক: আপনাকে তো প্রায়ই বাংলা উইকিপিডিয়ায় ধ্বংসপ্রবণতা ঠেকাতে সক্রিয় দেখা যায় বিরাট একটা সময়ের জন্য। যেকোন মানুষ হয়তো এরকম সক্রিয় টহলদারির সাথে ব্যক্তিগত জীবন সামলাতে গেলে বিপদে পড়ে যাবে। আপনি কিভাবে সবদিক সামলে এভাবে উইকিপিডিয়ায় ধ্বংসপ্রবণতা ঠেকাতে সক্রিয় ভূমিকা রাখছেন? এর পেছনের রহস্য কি?  নাহিয়ান: ধ্বংসপ্রবণতা রোধের কাজটি আমি আমার দায়িত্ববোধ থেকে করি। উইকিপিডিয়া একটি মুক্ত তথ্যভাণ্ডার এবং সবার জন্য উন্মুক্ত, তাই এখানে সঠিক ও নির্ভুল তথ্য বজায় রাখা অত্যন্ত গুরুত্বপূর্ণ। যখন উইকিপিডিয়ায় ভুল তথ্য বা অগঠনমূলক সম্পাদনা দেখতে পাই, তখন তা সংশোধন বা মানোন্নয়ন করা আমার জন্য অপরিহার্য হয়ে ওঠে। তাছাড়া, উইকিপিডিয়ায় অবদান রাখা আমার অত্যন্ত পছন্দের কাজ, ফলে কখনো ক্লান্তি অনুভব করিনি। এই কারণে, ব্যক্তিগত জীবন ও কর্মব্যস্ততা সামলানোর পরেও উইকিপিডিয়ায় সময় দেওয়ার ক্ষেত্রে কোনো সমস্যা হয় না। যদিও আমি ব্যস্ত থাকি, তবুও এমন প্রতিনিয়তই হয় যে— আমি বিভিন্ন গন্তব্যে যাতায়াতের সময় যানবাহনে বসে থাকা অবস্থায়, কোনো অনুষ্ঠানে উপস্থিত থাকাকালীন বা বাইরে হাঁটতে বের হওয়ার সময়েও উইকিপিডিয়ার সাম্প্রতিক পরিবর্তন পাতায় নজর রাখতে থাকি। উইকিস্ক্যানের তথ্যানুযায়ী, আমি গড়ে ৭.৫ ঘণ্টা দৈনিক উইকিপিডিয়ায় সময় ব্যয় করি, তবে আমার ব্যক্তিগত অভিজ্ঞতা অনুযায়ী, এর থেকেও অধিক সময় আমি উইকিপিডিয়ায় ব্যয় করছি। অধিকাংশ সময়, বিশেষত রাতে, আমি সক্রিয় থাকি, কারণ এসময় অন্যান্য সম্পাদকদের উপস্থিতি কম থাকে এবং ধ্বংসপ্রবণ সম্পাদনাগুলোও এই সময়ে বেশি দেখা যায়। তাই, আমার কর্মব্যস্ত জীবনের মধ্যেও উইকিপিডিয়ার প্রতি নিজের ভালোলাগা, দায়িত্ববোধ ও প্রবল আগ্রহের কারণে আমি নিয়মিত অবদান রেখে চলছি।  সহ-সম্পাদক: আপনার মতে বাংলা উইকিপিডিয়ার ভবিষ্যত চ্যালেঞ্জগুলো কি কি হতে পারে?  নাহিয়ান: বাংলা উইকিপিডিয়ার ভবিষ্যত চ্যালেঞ্জগুলো মূলত দেশগুলোর কূটনৈতিক সম্পর্কের প্রভাবের কারণে জটিল হতে পারে। রাজনৈতিক উত্তেজনা বা সম্পর্কের অবনতির কারণে কিছু ইতিহাস বা ঘটনাবলী নিয়ে বিভ্রান্তি সৃষ্টি হতে পারে, যা নিরপেক্ষ তথ্য উপস্থাপন কঠিন করে তুলবে। ভাষাগত বৈচিত্র্য, যেমন শব্দ, উচ্চারণ বা ব্যাকরণগত পার্থক্য, দুই দেশের ব্যবহারকারীদের মধ্যে বিভ্রান্তি তৈরি করতে পারে। তাছাড়া, রাজনৈতিক বা সামাজিক উদ্দেশ্যে ভুয়া তথ্য প্রচার এবং তথ্যের অপ্রতুল বা পক্ষপাতদুষ্ট উৎসের সমস্যা থেকে সঠিক ও নির্ভুল তথ্য প্রদান চ্যালেঞ্জ হয়ে উঠতে পারে। এই চ্যালেঞ্জগুলো মোকাবিলা করে বাংলা উইকিপিডিয়াকে নিরপেক্ষ, বৈচিত্র্যময় ও বিশ্বস্ত রাখা অত্যন্ত জরুরি।  সহ-সম্পাদক: আচ্ছা, শেষ প্রশ্ন! নতুন ও পুরোনো ব্যবহারকারীদের জন্য আপনার বার্তা কি?  নাহিয়ান: নতুন এবং পুরোনো ব্যবহারকারীদের জন্য আমার বার্তা হলো, উইকিপিডিয়া একটি মুক্ত এবং সমৃদ্ধ তথ্যভাণ্ডার, যেখানে সবাইকে অবদান রাখার সমান সুযোগ দেওয়া হয়। নতুন ব্যবহারকারীদের জন্য পরামর্শ, প্রথমে উইকিপিডিয়ার নীতিমালা এবং নির্দেশিকা ভালোভাবে বুঝে নিবন্ধ তৈরি বা সম্পাদনা শুরু করুন, এবং সঠিক উৎস থেকে তথ্য নিয়ে নিরপেক্ষতা বজায় রাখুন। পুরোনো ব্যবহারকারীদের জন্য বলবো, আপনার অভিজ্ঞতা ও জ্ঞান দিয়ে নতুনদের সহায়তা করুন এবং উইকিপিডিয়াকে আরও সমৃদ্ধ করতে অবদান রাখুন। উইকিপিডিয়া একটি সম্প্রদায়, যেখানে সহযোগিতা, সদিচ্ছা ও সঠিক তথ্যের প্রতি শ্রদ্ধা সর্বাধিক গুরুত্ব পায়।  সহ-সম্পাদক: ধন্যবাদ সাক্ষাৎকারে অংশগ্রহণের জন্য।  নাহিয়ান: ধন্যবাদ।